Publication: Magyar Közlöny
Issue: MK-1998-90 (Year: 1998, Number: 90)
Era: 1990-2004
Section: államigazgatási eljárásról szóló 1957. évi IV. törvénybe
Paragraph Index: 968

1. Az Alkotmánybíróság az indítvány visszavonása miatt, az Abtv. 20. §-ára alapítva — eddigi gyakorlatának megfelelően — megszüntette az eljárást. Ezen okból a testület 1990. január 1-jétől, tehát működésének megkezdésétől — egy kivétellel — mindig az eljárást megszüntető döntést hozott. Az alkotmánybírósági gyakorlatban egy ügy ismeretes, amikor az Alkotmánybíróság úgy értelmezte az Abtv.-t, hogy az ún. szubjektív, az indítványozói mérlegelésen alapuló indítvány-visszavonás az Alkotmánybíróságot nem köti: „Az Alkotmánybíróság az indítvány visszavonásához hozzájárult és az eljárást megszüntette, mivel nem látott olyan nyomós okot, amely a visszavonás megtagadását indokolta volna.” (280/B/1990/10. AB végzés ABH 1990, 363.) 1990-ben e döntést megelőzően (pl. 125/B/1990. AB végzés, ABH 1990. 361.) és a későbbiekben is az indítvány visszavonása minden esetben — az Abtv. 20. §-ára hivatkozással — az eljárás megszüntetését eredményezte. Az eljárást megszüntető végzések sem 1990-ben, sem azóta nem tettek különbséget az indítvány-visszavonások ún. objektív oka (pl. jogszabály hatályon kívül helyezése, új jogszabály hatálybalépése miatt az indítvány okafogyottá válása) és a már jelzett ún. szubjektív oka (az indítványozói mérlegelésen alapuló visszavonás pl. 514/B/1990. AB végzés, ABH 1990, 372., 655/B/1993. AB végzés, ABH 1994, 916., 397/B/1997. AB végzés, ABH 1997, 962.) között. Az eljárást megszüntető végzések jellemzően akkor is az indítvány hiányára (visszavonására) utaltak, amikor az indítványozó a visszavonást „objektív okkal” indokolta. (Például 597/H/1992., ABH 1993, 851., 1042/B/1993., ABH 1993, 927., 317/B/1993. AB végzés, ABH 1996, 839., 1247/H/1996. AB végzés, ABH 1997, 939.) Az egy esetben sem fordult elő, hogy a visszavont indítvány ellenére az Alkotmánybíróság a nem hivatalból indítható eljárást hivatalból folytatta volna. Álláspontom szerint a fenti gyakorlat összhangban van az Abtv. vonatkozó rendelkezéseivel.

Source: https://magyarkozlony.hu/hivatalos-lapok/74cc0f114fab73f38b18b29b88a80aeb009a73d3/dokumentumok/467c8127fa0511ab4a01cdc0055fa584f50c8816/letoltes